TRUE บวกเกือบ 3% รับผลดีผู้ถือหน่วย DIF ไฟเขียวลงทุนในสินทรัพย์กลุ่มทรูฯ เพิ่ม 7 หมื่นลบ.
TRUE บวกเกือบ 3% รับผลดีผู้ถือหน่วย DIF ไฟเขียวลงทุนในสินทรัพย์กลุ่มทรูฯเพิ่มราว 7 หมื่นลบ. ล่าสุด ณ เวลา 10.59 น. อยู่ที่ 5.80 บ. บวก 0.15 บ. หรือ 2.65% สูงสุด 5.90 บ. ต่ำสุด 5.75 บ. ด้วยมูลค่าซื้อขาย 537.60 ลบ. ด้าน โบรกฯ แนะซื้อ ให้เป้า 6.70 บ. คาดปี 60 พลิกมีกำไร
24 พ.ย. 2560

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ล่าสุด ณ เวลา 10.59 น. อยู่ที่ 5.80 บาท บวก 0.15 บาท หรือ 2.65% สูงสุด 5.90 บาท ต่ำสุด 5.75 บาท ด้วยมูลค่าซื้อขาย 537.60 ล้านบาท ขณะที่ดัชนีตลาดหุ้นไทยรวมลบ 0.49%

ทั้งนี้ราคาหุ้น TRUE ปรับตัวขึ้น คาดว่ามีสาเหตุมาจากผู้ถือหน่วย DIF ได้อนุมัติการเข้าลงทุนในสินทรัพย์ของกลุ่ม TRUE จำนวนประมาณ 7 หมื่นล้านบาท
โดย นายสมิทธิ์ พนมยงค์ ประธานเจ้าหน้าที่บริหาร บลจ.ไทยพาณิชย์ ผู้บริหารกองทุนรวมโครงสร้างพื้นฐานโทรคมนาคม (DIF) เปิดเผยว่า ที่ประชุมผู้ถือหน่วย DIF ได้อนุมัติการเข้าลงทุนในสินทรัพย์ของกลุ่ม TRUE จำนวนประมาณ 7 หมื่นล้านบาท จากปัจจุบันมูลค่าสินทรัพย์ของ DIF อยู่ที่ประมาณ 1 แสนล้านบาท
ในวันนี้จะมีการลงนามซื้อขายกับกลุ่ม TRUE ในงวดแรกที่จะเข้าลงทุนสินทรัพย์ จำนวนประมาณ 1.3 หมื่นล้านบาท ส่วนงวดที่สอง จำนวนประมาณ 5 หมื่นล้านบาท จะดำเนินการในไตรมาส 2/61 โดยเป็นการลงทุนเสาโทรคมนาคม และโครงข่ายไฟเบอร์ จะทำให้มูลค่าสินทรัพย์ของกองทุน DIF เพิ่มมาเป็น 1.6 แสนล้านบาท
“ผู้ถือหน่วยลงมติอนุมัติกว่า 93% ก่อนที่จะเชิญประชุมผู้ถือหน่วย ทางกองทุนเห็นแล้วว่าการเข้าซื้อสินทรัพย์เพิ่มจะดีกับกองทุนกับผู้ถือหน่วย กองทุนเห็นว่าอายุสัญญาได้ยาวขึ้น มีสินทรัพย์เพิ่มขึ้น และ ได้เงินปันผลเยอะขึ้น” นายสมิทธิ์ กล่าว 
ทั้งนี้ คาดว่าจากการเข้าลงทุนในงวดแรกภายในเดือน พ.ย.นี้ กองทุน DIF จะจ่ายเงินปันผลเพิ่มขึ้นอีก 0.03 บาท/หน่วย จากเดิม 0.98 บาท/หน่วย มาเป็น 1.01 บาท/หน่วย และลงทุนงวดที่ 2 คาดจะจ่ายเงินปันผลเพิ่มอีก 0.03 บาท/หน่วย มาเป็น 1.04 บาท/หน่วย ทั้งนี้ คาดว่าอัตราผลตอบแทน(Yield) จะอยู่ประมาณ 6-7%
ด้าน บล.โนมูระ พัฒนสิน ระบุในบทวิเคราะห์ แนะนำ “ซื้อ”หุ้น TRUE ให้ราคาเป้าหมาย 6.70 บาท มีมุมมอง Slightly Positive Sentiment ต่อผู้ถือหน่วย DIF มีมติเข้าลงทุนในสินทรัพย์กลุ่ม TRUE เพิ่มอีกราว 7 หมื่นล้านบาท
ทั้งนี้ คาด TRUE จะมีกำไรทางบัญชีหลังภาษีจากธุรกรรมดังกล่าวราว 3.5 หมื่นล้านบาท หรือคิดเป็น 1.05 บาท/หุ้น โดยจะทยอยบันทึกในไตรมาส 4/60 ราว 6.8 พันล้านบาทและไตรมาส 2/61 อีกราว 28.0 หมื่นล้านบาท ผลักดันผลการดำเนินงานปี 60 และปี 61 พลิกกลับมามีกำไรสุทธิ เป็น 2.7 พันล้านบาทและ 23.8 หมื่นล้านบาทจากปี 59 ที่ขาดทุน 2.8 พันล้านบาท
สำหรับผลประโยชน์ที่ TRUE ภายหลังธุรกรรมขายทรัพย์สินเข้ากอง DIF คือ กระแสเงินสดหลังภาษี ได้ไม่ต่ำกว่า 6 หมื่นล้านบาทหรือคิดเป็น -1.8 บาท/หุ้น ผลักดันฐานะการเงินจะแข็งแกร่งขึ้น โดย Net Debt /EBITDA สิ้นปี 61 จะเหลือ 2 เท่าจาก ณ สิ้นไตรมาส 3/60 ที่ 2.9 เท่า
อย่างไรก็ตาม ในระยะยาวผลการดำเนินงานปกติจะถูกบั่นทอนด้วยค่าเช่าทรัพย์สินส่วนที่ขายไปเฉลี่ยปีละ 5-6 พันล้านบาท  กดดันเราคาดผลการดำเนินงานปกติจะขาดทุนไปอีกอย่างน้อย 5 ปี
ด้านผลการดำเนินงานปกติที่เริ่มมีสัญญาณดีขึ้นจากการกินส่วนแบ่งการตลาดอย่างต่อเนื่องในตลาดมือถือและการคุมต้นทุนการดำเนินงานที่ดีขึ้น โดยคาด EBITDA ไตรมาส 4/60 Q4/60 ยังเติบโตต่อทั้งเทียบจากปีก่อนและไตรมาสก่อนอีกทั้ง ยังมีอานิสงส์เชิงบวกจากการอยู่เตรียมขายทรัพย์สินเข้ากองทุน DIF รวมถึง upside gain ก็เพิ่มเป็น 19%